Vil du gerne blive klogere på baggrunden bag mærkerne? Så læs med herunder:

Er i en version 1

Tanken med de nye mærker er, at de løbende skal videreudvikles med nye aktiviteter og tilpassede beskrivelser, så de fortsat er relevante i mange år fremover. De mærkebeskrivelser, der netop nu kan findes på dds.dk, er altså i en version 1. Og man kan som leder derfor være med til at præge indholdet af mærkerne, hvis man fx ligger inde med en oplagt aktivitet, eller hvis flere ledere oplever, at et givent mærke stiller for store – eller for små – krav til spejderne i aldersgruppen. Hvis det er tilfældet, kan man skrive til program@dds.dk.

Baserer sig på viden og masser af forarbejde

Selvom mærkerne er i en ”version 1”, betyder det ikke, at de er ufærdige. Forud for udarbejdelsen af selve mærkerne, er der foretaget en række undersøgelser og analyser, som mærkerne baserer sig på. Dels undersøgelser af børn og unges udvikling, og interviews med spejdere i forskellige aldersgrupper. Og dels undersøgelser blandt forskellige grenledere, som bl.a. har kommet med input til, hvad de kunne ønske sig ift. nye mærker.

I første omgang kommer der mærker til de fire yngste grene – dvs. til familie-, mikro-, mini- og juniorspejdere. Senere kommer der omkring 25 mærker til trops- og seniorgrenen. Disse mærker er skrevet direkte til spejderne, frem for lederne. Disse mærker forventes tidligst klar ved udgangen af 2018.

Hvad er anderledes?

Nogle mærker er helt nye. Det gælder fx et ”Nørd”-mærke til minierne, hvor spejderne kan lave forskellige sjove naturvidenskabelige forsøg i en spejderkontekst. Nogle mærker er gengangere som fx ”Kniv”-mærket. Og andre mærker lægger sig et sted midtimellem, med både kendte og nye aktiviteter. Mærkerne er opdelt i to typer: Færdighedsmærker (hvor spejderne skal kunne en specifik færdighed) og fokusmærker (hvor spejderne gennemgår en slags forløb med et emne i fokus, fx orientering eller kammeratskab).

Samtlige mærker har dog fået et nyt grafisk design. Mærkerne bliver cirkelformet og væves frem for broderes. Vævningen betyder, at der grafisk kan opnås høj detaljegrad i selv små mærker, og mærkerne bliver nemmere at sy på.

En af de ting, som flere ledere har efterspurgt, er at mærkerne er mere tydelige på, hvilken aldersgruppe de er udtænkt til. Derfor er hvert mærke udarbejdet med én aldersgruppe/gren for øje. Dette niveau kan ses i hvert mærkes kantfarve, som bliver unik for hver gren – gul (familiespejd), blå (mikro), mini (grøn), junior (rød).

Niveauinddelingen er selvfølgelig kun vejledende, og man bør derfor – som altid – tage udgangspunkt i de spejdere, man har.

I samme forbindelse har flere spejdere i vores undersøgelser nævnt, at de gerne vil have oplevelsen af progression mellem grenene. Dvs. at når man arbejder med orientering i junior-grenen må det ikke føles som en gentagelse af det, man lavede som mini. I forhold til mærkerne betyder det bl.a., at hvert mærke bliver unikt både i forhold til navn, grafisk udtryk og indhold.

Med fx de nuværende ’gamle’ orienteringsmærker, ligner de tre niveauer (basis, udvidet, ekspert) hinanden grafisk, bortset fra en kantfarve. De nye orienteringsmærker får derimod forskellige grafiske udtryk og navne, ligesom indhold og aktiviteter lægger op til, at man for hver gren arbejder med forskellige temaer/discipliner inden for orientering.

En anden nyskabelse er en række ’På tur’-mærker. Det er mærker, som ikke kan tages på de ugentlige spejdermøder, men består af eller kulminerer i en tur. For juniorerne er der fx et ’Vinterbivy’-mærke, hvor juniorerne bl.a. skal have mindst én overnatning i vintermånederne i en selvbygget bivuak.

Differentiering af sværhedsgrad

Alle mærkebeskrivelser er – som altid – kun en vejledning. Det er i sidste ende lederen, og ikke ordene i mærkebeskrivelsen, der afgør, hvad spejderne skal opleve eller kunne for at få et givent mærke. Da der indimellem kan være stor forskel på, hvad fx én årgang minier kan vs. en anden, er der i nogle mærker derfor også indlagt inspiration til, hvordan man kan differentiere aktiviteter og indhold for bedre at tilpasse niveauet til netop de spejdere, man har.

For både nye og erfarne ledere

En af de ting, som især nye ledere har efterspurgt, er detaljerede mærkebeskrivelser, hvor aktiviteter m.m. er ’grydeklare’ og lettilgængelige. Derfor er hvert mærke også tilknyttet en række aktiviteter i aktivitetsdatabasen, ligesom flere mærker indeholder en idé til, hvordan man kan tilrettelægge et forløb over flere møder.

For andre, mere erfarne ledere er det tilstrækkeligt at få et hurtigt overblik over det enkelte mærke og derfra selv planlægge et forløb og aktiviteter.

Dette afspejler sig også i den opdaterede mærkedatabase på dds.dk, hvor man kan finde en kort beskrivelse af hvert mærke, og så kan klikke sig videre til en masse ekstra info og inspiration.

Fakta om de nye mærker: